รัฐมนตรีว่าการกระทรวงมหาดไทย ประชุมเตรียมพร้อมกิจกรรม เดิน กิน ชิม เที่ยวถนนคนเดิน จังหวัด เปิดพร้อมกันทั่วประเทศ วันที่ 22 ธันวาคมนี้ เพื่อกระตุ้นเศรษฐกิจและส่งเสริมการท่องเที่ยวในระดับพื้นที่
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมติดตามความคืบหน้าในการดำเนินงานเดิน กิน ชิม เที่ยว ถนนคนเดิน จังหวัด โดยมีผู้แทนหน่วยงานรัฐวิสาหกิจและเจ้าหน้าที่ที่เกี่ยวข้อง ร่วมประชุม โดยเป็นการประชุมผ่านระบบ Video Conference ไปยังผู้ว่าราชการจังหวัดและหัวหน้าส่วนราชการในสังกัดกระทรวงมหาดไทยทุกจังหวัด         รัฐมนตรีว่าการกระทรวงมหาดไทย กล่าวว่า เพื่อส่งเสริมการท่องเที่ยวและกระตุ้นเศรษฐกิจฐานราก เพื่อให้เกิดการกระจายรายได้ จึงได้มอบหมายให้กรุงเทพมหานครและทุกจังหวัดจัดกิจกรรมในรูปแบบถนนคนเดิน (Walking Street) เพื่อสร้างรายได้ให้ประชาชนในระดับพื้นที่ จึงสั่งการให้ทุกจังหวัดดำเนินโครงการ “เดิน กิน ชิม เที่ยว ถนนคนเดิน ระดับจังหวัด” ทุกจังหวัดทั่วประเทศ ซึ่งกำหนดเปิดตัวโครงการพร้อมกันในวันที่ 22 ธันวาคมนี้         สำหรับกิจกรรมเป็นการจัดงานในรูปแบบถนนคนเดินเน้นให้มีสินค้าที่หลากหลาย ทั้งของกิน ของใช้ เช่น ผลิตภัณฑ์จากผู้ประกอบการในพื้นที่ ผลิตภัณฑ์ OTOP ของดีจังหวัด สินค้าเกษตรและแปรรูป สินค้าวัฒนธรรมพื้นเมือง และจัดให้กิจกรรมภายในงาน ที่เน้นการแสดงศิลปวัฒนธรรมตามอัตลักษณ์ของแต่ละพื้นที่ กิจกรรมสำหรับเด็กและเยาวชน ผู้สูงวัย และกิจกรรมใส่ใจสิ่งแวดล้อม เป็นต้น นอกจากนี้ ได้เน้นย้ำเรื่องการควบคุมการจำหน่ายเครื่องดื่มแอลกอฮอล์ให้ปฏิบัติตามพระราชบัญญัติควบคุมเครื่องดื่มแอลกอฮอล์ พ.ศ. 2551 อย่างเคร่งครัด        ทั้งนี้ กิจกรรมเดิน กิน ชิม เที่ยว ถนนคนเดิน ระดับจังหวัดนี้ เป็นกิจกรรมที่จะส่งความสุขให้กับคนไทยในช่วงเทศกาลปีใหม่ ได้เดิน กิน ชิม สินค้าและชมการแสดงที่หลากหลาย ทั้งยังช่วยให้เกิดการกระตุ้นเศรษฐกิจหมุนเวียนรายได้ให้กับประชาชนทุกพื้นที่และส่งเสริมการท่องเที่ยวของจังหวัด จึงขอให้ทุกจังหวัดประชาสัมพันธ์ให้ประชาชนเข้าร่วมกิจกรรมทั่วประเทศ ตามสถานที่ที่จังหวัดกำหนด